ദേശീയപാത വികസനം ഇതുവരെ നല്കിയത് 502 കോടി രൂപ തൃശൂര്: ദേശീയപാതാ വികസനത്തിന്റെ സ്ഥലമേറ്റെടുക്കല് നടപടികളുമായി ബന്ധപ്പെട്ട് ഇതുവരെ നല്കിയത് 502 കോടി രൂപ. പൂര്ണ്ണമായും ഭൂമിയുടെ രേഖകളും മറ്റു തിരിച്ചറിയല് രേഖകളും സമര്പ്പിച്ച 726 പൊന്നുംവില കേസ്സുകളില് ഏകദേശം 300 ഭൂവുടമകള്ക്കാണ് തുക ലഭിച്ചത്. ഇവരില് നിന്ന് 2021 ഒക്ടോബര് 22 വരെയുള്ള കാലയളവില് ഈ ഭൂവുടമകളില് നിന്നായി 20,000 ഹെക്ടര് ഭൂമി ഏറ്റെടുത്ത്, ഇതിന്റെ നഷ്ടപരിഹാര തുകയായ 502 കോടി രൂപ അക്കൗണ്ടുകളില് നിക്ഷേപിക്കുകയും ചെയ്തു. സ്ഥലമെടുപ്പുമായി ബന്ധപ്പെട്ട് നിശ്ചിത സമയത്തിനുള്ളില് ഉടമസ്ഥാവകാശരേഖകള് പൂര്ണ്ണമായും സമര്പ്പിക്കാത്ത ഭൂവുടമകള്ക്ക് അനുവദിച്ച് മാറ്റിവച്ചിട്ടുള്ള നഷ്ടപരിഹാര തുക നല്കുന്നതുമായി ബന്ധപ്പെട്ട് വില്ലേജാഫീസുകള് കേന്ദ്രീകരിച്ച് അദാലത്തുകള് സംഘടിപ്പിച്ചു വരികയാണ്. ഇതിന്റെ ആദ്യഘട്ടം ഒക്ടോബര് 18 മുതല് 23 വരെയുളള ദിവസങ്ങളിലായി യൂണിറ്റ് നാലിന് കീഴില് വരുന്ന കടിക്കാട്, എടക്കഴിയൂര്, കടപ്പുറം, നാട്ടിക, പാപ്പിനിവട്ടം വില്ലേജുകളില് നടന്നു കഴിഞ്ഞു. രണ്ടാംഘട്ടമായി യൂണിറ്റ് മൂന്നിന് കീഴില് വരുന്ന ഏങ്ങണ്ടിയൂര്, പനങ്ങാട്, പെരിഞ്ഞനം, വലപ്പാട്, പുന്നയൂര് വില്ലേജുകളിലെ അദാലത്ത് ഒക്ടോബര് 25 മുതല് 30 വരെയും, മൂന്നാം ഘട്ടമായി യൂണിറ്റ് ഒന്നിന് കീഴില് വരുന്ന മേത്തല, ലോകമലേശ്വരം, ചെന്ത്രാപ്പിന്നി തളിക്കുളം, ഒരുമനയൂര് വില്ലേജുകളുടെയും യൂണിറ്റ് രണ്ടില് വരുന്ന മണത്തല, വാടാനപ്പിള്ളി, കയ്പമംഗലം, ആല, കൂളിമുട്ടം എന്നീ വില്ലേജുകളുടെ അദാലത്തുകള് നവംബര് 11 മുതല് 16 വരെയുള്ള തീയതികളിലും അതാത് വില്ലേജാഫീസുകളില് ക്രമീകരിച്ചിട്ടുളളതായി സ്പെഷ്യല് ഡെപ്യൂട്ടി കലക്ടര് അറിയിച്ചു. ഒക്ടോബര് 18ന് ആരംഭിച്ച ഒന്നാംഘട്ട അദാലത്തില് 2021 മാര്ച്ച് 22 വരെ 151 കക്ഷികള് പൂര്ണ്ണമായും രേഖകള് സമര്പ്പിച്ചു. അദാലത്തുകള് പ്രയോജനപ്പെടുത്തി കക്ഷികള് പൂര്ണ്ണമായും രേഖകള് സമര്പ്പിക്കുന്നതോടെ ഇവര്ക്ക് ഡിസംബര് 31ഓടെ നഷ്ടപരിഹാരത്തുക വിതരണം പൂര്ത്തീകരിക്കുവാന് സാധിക്കും. പൂര്ണ്ണമായും കുടിയൊഴിപ്പിക്കപ്പെടുന്ന 35 കുടുംബങ്ങള്ക്ക് പുനരധിവാസ പാക്കേജുമായി ബന്ധപ്പെട്ട് 1.05 കോടിയോളം രൂപ വിതരണം ചെയ്തിട്ടുണ്ട്. പൂര്ണ്ണമായും കുടിയൊഴിപ്പിക്കപ്പെടുന്ന വാണിജ്യസ്ഥാപനങ്ങളിലെ വാടകക്കാര്ക്കുളള പുനരധിവാസ പാക്കേജിനുളള നടപടികള് ത്വരിതഗതിയില് നടക്കുകയാണ്. ഇനിയും രേഖകള് ഹാജരാക്കാത്ത വാടകക്കാര് അടിയന്തിരമായി രേഖകള് ഹാജരാക്കേണ്ടതാണെന്ന് പൊന്നുംവില സ്പെഷ്യല് ഡെപ്യൂട്ടി കലക്ടര് ടി. മുരളി അറിയിച്ചു.The post ദേശീയപാത വികസനം ഇതുവരെ നല്കിയത് 502 കോടി രൂപ first appeared on MalayalamExpressOnline.